b'\n_START_ARTICLE_\nEdvard Kri\xc5\xbeni\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je kon\xc4\x8dal v rojstnem kraju. Med vojno je za\xc4\x8del gimnazijo v Trstu, nadaljeval v Ljubljani ter leta 1927 kon\xc4\x8dal v Novem mestu. Veterinarsko medicino je \xc5\xa1tudiral na Univerzi v Bologni ter leta 1932 doktoriral. Slu\xc5\xbeboval je v ve\xc4\x8d krajih v Istri in na Krasu: na Pivki, v Umagu, Hrpeljah, Se\xc5\xbeani, po 2. svetovni vojni pa na Op\xc4\x8dinah in Proseku kot pokrajinski veterinar za zgornjo Kra\xc5\xa1ko okolico. Kot zaveden Slovenec je bil pod fa\xc5\xa1izmom zaprt v tr\xc5\xbea\xc5\xa1kih in koprskih zaporih ter konfiniran v Tali v pokrajini Arezzo. Po italijanski kapitulaciji se je vrnil domov in stopil v partizane. V 9. korpusu je bil odgovoren za organizacijo veterinarske slu\xc5\xbebe. _NEWLINE_Kri\xc5\xbeni\xc4\x8d je \xc5\xbee kot dijak deloval v mladinskih dru\xc5\xa1tvih, zlasti v \xc5\xa1portnih, po osvoboditvi pa na Op\xc4\x8dinah v prosvetnem dru\xc5\xa1tvu in Zvezi \xc5\xa1portnih dru\xc5\xa1tev Partizan. Ko sta v zvezi s Informbirojem leta 1948 na Op\xc4\x8dinah nastali dve prosvetni dru\xc5\xa1tvi in obe skromno delovali je Kri\xc5\xbeni\xc4\x8d 1967 dal pobudo za Partizanski tabor na Op\xc4\x8dinah, ki je postal tradicionalen. Od takrat naprej se je  prosvetno delo na Op\xc4\x8dinah organiziralo v novem enotnem v Prosvetnem dru\xc5\xa1tvu Tabor.'